PATVIRTINTA

Klaipėdos Gedminų progimnazijos

direktoriaus 2017 m. rugpjūčio 30 d.

įsakymu Nr. V1-57

**KLAIPĖDOS GEDMINŲ PROGIMNAZIJOS DARBUOTOJŲ VEIKSMŲ MOKINIUI SUSIRGUS AR PATYRUS TRAUMĄ PROGIMNAZIJOJE IR TEISĖTŲ MOKINIO ATSTOVŲ INFORMAVIMO APIE PROGIMNAZIJOJE PATIRTĄ TRAUMĄ AR SVEIKATOS SUTRIKDYMĄ TVARKOS APRAŠAS**

**I. BENDROSIOS NUOSTATOS**

1. Klaipėdos Gedminų progimnazijos (toliau – Progimnazija) darbuotojų veiksmų mokiniui susirgus ar patyrus traumą Progimnazijoje ir teisėtų mokinio atstovų informavimo apie Progimnazijoje patirtą traumą ar ūmų sveikatos sutrikdymą tvarkos aprašas (toliau – Aprašas) parengtas vadovaujantis Lietuvos higienos norma HN 21:2017 ,,Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2017 m. kovo 13 d. Nr. V-284.

2. Tvarka reglamentuoja darbuotojų veiksmus mokiniui susirgus ar patyrus traumą Progimnazijoje ir teisėtų mokinio atstovų informavimą apie Progimnazijoje patirtą traumą ar ūmų sveikatos sutrikdymą.

**II. DARBUOTOJŲ VEIKSMŲ MOKINIUI SUSIRGUS AR PATYRUS TRAUMĄ PROGIMNAZIJOJE IR TEISĖTŲ MOKINIO ATSTOVŲ INFORMAVIMO APIE PROGIMNAZIJOJE PATIRTĄ TRAUMĄ AR ŪMŲ SVEIKATOS SUTRIKDYMĄ ORGANIZAVIMAS**

3. Mokiniui susirgus Progimnazijoje:

3.1. klasės vadovas ar mokytojas nedelsdamas apie vaiko sveikatos būklę informuoja mokinio tėvus (globėjus, rūpintojus) bei Progimnazijoje esantį visuomenės sveikatos priežiūros specialistą (toliau - Sveikatos specialistas);

3.2. Sveikatos specialistas įvertina, kur mokinys turi laukti tėvų (globėjų, rūpintojų): klasėje ar Sveikatos specialisto kabinete;

3.3. jei kyla įtarimų, kad mokinys serga užkrečiamąja liga, jis atskiriamas nuo kitų mokinių ir stebimas, iki kol atvyks teisėtas jo atstovas;

3.4. įvykus nelaimingam atsitikimui (traumos atveju) skubiai kviečiamas Sveikatos specialistas;

3.5. esant būtinumui, klasės vadovas, mokytojas, Sveikatos specialistas ar kitas Progimnazijos darbuotojas nedelsiant kviečia greitąją medicinos pagalbą.

4. Susirgimų užkrečiamosiomis ligomis atveju klasėse atliekamas valymas ir dezinfekavimas pagal higienos reikalavimus.

5. Mokinį pasiimti iš Progimnazijos būtina:

5.1. kai nustatomi ūmių užkrečiamųjų ligų požymiai (karščiuoja, skundžiasi skausmu, viduriuoja, vemia, ūmiai kosi, yra pūlingų išskyrų iš nosies, įvairių traumų atvejais);

5.2. liga riboja jo dalyvavimą klasės veikloje;

5.3. mokinio būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų mokinių interesų;

5.4. mokinio liga kelia pavojų kitų mokinių ir darbuotojų sveikatai.

6. Po ligos mokinys gali būti priimtas į įstaigą tik tėvams (globėjams, rūpintojams) pateikus gydytojo pažymą (F 094/a), jeigu gydymas buvo trumpalaikis (iki 3 dienų) – tėvų (globėjų, rūpintojų) pateisinamą raštą.

7. Nustačius užkrečiamųjų ligų (vėjaraupių, tymų, skarlatinos ir kt.) atvejus Progimnazijoje, Sveikatos specialistas privalo:

7.1. informuoti tos klasės, kurioje nustatytas minėtų ligų atvejis, tėvus (globėjus, rūpintojus);

7.2. registruoti ligos atvejus Užkrečiamųjų ligų žurnale.

**III. BAIGIAMOSIOS NUOSTATOS**

8. Progimnazijos Sveikatos specialistas ir mokytojai yra atsakingi už veiksmų mokiniui susirgus ar patyrus traumą Progimnazijoje bei tėvų (globėjų, rūpintojų) informavimo apie Progimnazijoje patirtą traumą ar ūmų sveikatos sutrikdymą organizavimą ir vykdymą.

9. Tvarkos vykdymo kontrolę vykdo Progimnazijos direktorius.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**